5 dood ná motor in Duitsland tussen skare injaag | Netwerk24
02 Desember 2020 08:03
Vyf mense, onder wie 'n nege maande oue baba, is Dinsdag dood nadat 'n motor glo doelbewus in 'n voetgangersone in die Duitse stad Trier tussen inkopiegangers ingejaag het. Minstens 15 mense is ook beseer.
Ooggetuies sê mense het geskree en was paniekbevange, terwyl ander die lug ingeslinger is nadat die motor hulle getref het.
Die polisie het binne minute 'n 51-jarige Duitse verdagte in hegtenis geneem en op die voertuig beslag gelê.
Benewens die baba het 'n 25-jarige en 'n 73-jarige vrou asook 'n 45-jarige man gesterf. Die Duitse media het later berig dat 'n 52-jarige vrou ook gesterf het.
Intussen verkeer verskeie van die beseerdes in 'n kritieke toestand.
Peter Fritzen, die staatsaanklaer, het op 'n nuuskonferensie gesê die verdagte was onder die invloed van drank en terreur word nie vermoed nie.
Die stad se burgemeester, Wolfram Leibe, sê hy ly vermoedelik aan 'n geestesversteuring.
Volgens die owerhede sal die man deeglik geëvalueer word om vas te stel of hy toerekeningsvatbaar is.
Dit blyk dat hy die vorige paar nagte in die motor deurgebring het en geen vaste adres het nie.
Hy het die voertuig, wat in iemand anders se naam geregistreer is, geleen. Die man het geen vorige veroordelings nie. – Reuters
Die polisie is op die toneel nadat 'n man glo doelbewus tussen 'n skare mense in die Duitse stad Trier ingejaag het. Foto: Reuters